देश दुनिया खेल व्यापार मनोरंजन के खबर
December 23, 2011
(बियफे, 22 दिसंबर)
देश
- केंद्रीय कानून मंत्री सलमान खुर्शीद बियफे का दिने उमेद जतवले कि लोकपाल विधेयक संसद में पारित हो जाई आ सगरी सांसदन से सहयोग करे के निहोरा कइलन.
- कर्नाटक के मुख्यमंत्री डी॰वी॰ सदानन्द गौड़ा बियफे का दिने विधान परिषद उपचुनाव जीत लिहले.
- गायब भंवरी देवी के पति अमरचंद के अदालत न्यायिक हिरासत में भेज दिहलसि.
- ममता बनर्जी आरोप लगवले बाड़ी कि माकपा के योजना पिये वाला पानी के भण्डार मे जहर मिलावे के बा. एहसे पहिले जहरीला शराब काण्डो में ऊ माकपा पर आरोप लगवले रही कि सब कुछ सरकार के बदनाम करे खातिर कइल गइल.
- सरकारी नौकरी में अब धार्मिक अल्पसंख्यकन के 4.5 फीसदी आरक्षण दिहल जाई जवन अन्य पिछड़ा वर्ग के कोटा में से काट के दिहल जाई.
- जयललिता अब शशिकला के दू गो रिश्तेदारो के पार्टी से निकाल दिहली. शशिकला के पहिलही निकाल चुकल बाड़ी.
- अनुसूचित जनजाति संशोधन विधेयक पारित हो गइल जवना में पूर्वोत्तर भारत के जनजातियन के जोड़ल गइल बा.
- सोनभद्र जिला में पुलिस माची इलाका से नक्सली जयकरन आ ओकरा पत्नी पुष्पा के एगो पिस्टल आ जिंदा कारतूसन का साथ गिरफ्तार कर लिहलसि.
- प्रधानमंत्री के चेन्नई दौरा पर डीएमडीके करिया झंडा देखाई काहे कि केन्द्र सरकार तमिलनाडु का साथे सौतेला बरताव करत बिया.
- कोलकाता अस्पताल अग्निकांड में त्रिपुरा के पीड़ित के लाश 12 दिन बाद अस्पताल के लाशघर में मिल गइल.
- लोकपाल संस्था में अल्पसंख्यकन के आरक्षण देबे के प्रावधान के भाजपा असंवैधानिक बतवले बिया आ सरकार से विधेयक में संशोधन करे के कहले बिया.
- भारतीय मूल के एगो अमेरिकी प्रोफेसर के नेतृत्व में अइसन ‘सौर पेंट’ के आविष्कार भइल बा जवना के घर का बाहरी दिवाल पर लगा के बिजली पैदा कइल जा सकेला आ घर में बिजली के उपकरण चलावल जा सकेला.
- धार्मिक आधार पर आरक्षण के विरोध करी विहिप, कहलन प्रवीण तोगड़िया.
- आईआईएम अहमदाबाद के प्रोफेसर अभिषेक मिश्र आपन नौकरी छोड़ के राजनीति में आवे के फैसला कइले बाड़न.
- मुलायम सिंह आ लालू यादव जइसन सांसद नइखन चाहत कि लोकपाल बिल पेश कइल जाव. ओह लोग के अनेसा बा कि तब पुलिस सबका के जेल में डाल दी.
- केन्द्र सरकार के कहना बा कि सरकारी लोकपाल विधेयक सबले नीमन बा आ ओकर विरोध खाली राजनीति का चलते होखत बा. ओने अन्ना हजारे के कहना बा कि सरकारी लोकपाल कवनो काम के नइखे. कहलन कि ऊ सोनिया गाँधी आ राहुल हाधी
- केंद्रीय दूरसंचार मंत्री रहल ए. राजा के तब के सहयोगी असीवाथम आचारी के जान से मारे के धमकी देबेवाला आदमी के गिरफ्तार कर लिहल गइल बा.
- बियफे का दिने खाद्य सुरक्षा विधेयक लोकसभा में पेश कर दिहलसि सरकार.
- मप्र में सड़क निर्माण से जुड़ल 13 गो इंजीनियरन के नोटिस भेज के पूछल गइल बा कि सड़क बनावे में लापरवाही काहे भइल.
- बुध का दिने हिंदी के साहित्य अकादमी पुरस्कार काशीनाथ सिंह के उनुका उपन्यास ‘रेहन पर रग्घू’ खातिर दिहल जाये के एलान कइल गइल.
- दिग्विजय सिंह के बेटा जयवर्धन मध्यप्रदेश के राहुल बनल चाहत बाड़न. उहो राहुल का तरह गाँवे गाँवे घूमे के काम काल्हु बुध से शुरू कर दिहले बाड़न.
- इंडिया अगेंस्ट करप्शन समूह कहले बावे कि ऊ एमएमआरडीए मैदान पर प्रदर्शन करे खातिर रोजाना 3.77 लाख रुपिया भाड़ा मँगला का खिलाफ अदालत जाई.
- बुध का दिने परमाणु वैज्ञानिक पी.के. अयंगर के निधन हो गइल.
दुनिया के खबर
- अमेरिका के एगो विद्वान के कहना बा कि पाकिस्तान के हिसाब में राखे खातिर जरूरी बा कि अमेरिका भारत से आपन रिश्ता मजबूत करे.
- पाकिस्तान के प्रधानमंत्री यूसुफ रजा गिलानी कहले बाड़े कि कुछ लोग चुनल सरकार के सत्ता से हटावे के साजिश रचत बाड़े आ उनुका सत्ता से बेदखल होखे के अनेसा बा.
- आस्ट्रेलिया में पिछला साल एगो भारतीय छात्र के हत्या करे वाला एगो आस्ट्रेलियाई युवक के 13 साल जेल के सजा बियफे का दिने सुनावल गइल.
- पाकिस्तान सरकार खुद मान लिहलसि कि आईएसआई आ सेना पर ओकर काबू ना चले.
- पाकिस्तान में बैंक डकैती रोके के उपाय बतावे खातिर एगो समिति बनावल गइल बा.
- एप्पल के सह-संस्थापक स्टीव जॉब्स के संगीत प्रौद्योगिकी में उनुकर योगदान खातिर मरला का बाद ग्रैमी पुरस्कार से सम्मानित कइल जाई.
- पाकिस्तान के राजदूतन में दस गो महिला राजदूत शामिल बाड़ी. बतवली विदेश मंत्री हिना रब्बानी खार.
- रूस के प्रधानमंत्री व्लादिमीर पुतिन के दावा बा कि अगिला दस साल में उनुकर देश व्यापार का मामिला में दुनिया के दस गो माथ देशन में गिनल जाई.
- पाकिस्तान अमेरिका के चेतवले बा कि एबटाबाद जइसन कवनो दोसर घटना ना होखे के चाहीं.
- ईरान अंतर्राष्ट्रीय परमाणु ऊर्जा एजेंसी के नेवतलसि कि आके ओकरा देश के परमाणु प्रतिष्ठानन के निरीक्षण कर लेव.
- श्रीलंकाई नौसेना समुद्र में फंसल 18 गो भारतीय मछुआरन के बचा लिहलसि.
व्यापार व्यवसाय के खबर
- देश भर के डाकघर से सोना के सिक्का छूट पर बेचे के योजना बनावल गइल बा. पाँच जनवरी से ई बिक्री शुरू कइल जाई. आधा ग्राम से ले के पचास ग्राम तक के सिक्का स्विट्जरलैण्ड से ढलवा के मँगवावल गइल बा. हर सिक्का निनानबे दशमलव नौ नौ फीसदी टंच रही.
- मोबाइल हैंडसेट कंपनी लावा मोबाइल्स ने बाजार मे एगो अइसन हैंडसेट उतरले बिया जवन टूटी ना आ 120 किलो तक के बोझा सम्हार ली. एकर दाम चार हजार से उपर बा.
- हिमाचल प्रदेश के मुख्यमंत्री प्रेम कुमार धूमल बियफे का दिने बतवले कि रिलायंस पावर राज्य में पांच गो जलविद्युत परियोजना हासिल कइले बावे.
- पिछला नवंबर महीना में जीएसएम मोबाइल उपभोक्ता के गिनिती 67 लाख बढ़ल.
- याहू आपन एशियाई सम्पत्ति बेचे के सोचत बावे जइसे कि चीन के अलीबाबा समूह आ जापान के कंपनी में आपन हिस्सेदारी बेच दी.
- टाटा समूह के अध्यक्ष रतन टाटा आ उनकर उत्तराधिकारी साइरस मिस्त्री बियफे का दिने केंद्रीय वाणिज्य अउर उद्योग मंत्री आनंद शर्मा से मिलले.
- विजय माल्या के विमानन कम्पनी किंगफिशर के बाजार हिस्सेदारी में गिरावट आइल बा आ ऊ अब पाँचवा जगहा पर गिर गइल बा.
- रूस के दुनिया के छठवाँ बड़ अर्थव्यवस्था बतवले राष्ट्रपति मेदवेदेव.
- बियफे का दिने शेयर बाजारों में तेजी रहल आ सेंसेक्स 128 अंक ऊपर चढ़ के बंद भइल.
- लीबिया के बैंक पर लगावल प्रतिबंध हटा ली यूरोपीय संघ.
मनोरंजन का दुनिया से
- बालीवुड के असली ‘डॉन’ अमिताभ बच्चन के बतवले शाहरूख खान जे बियफे का दिने पटना चहुँपल रहले अपना फिलिम के प्रचार खातिर. कहलन कि पटना जइसन प्यार उनुका कतहीं ना मिलल.
- शीला की जवानी, मुन्नी, शालू आ जलेबी बाई के बाद अब ‘चिकनी चमेली’ बॉलीवुड के नईकी आइटम गर्ल बाड़ी. अभिनेत्री कैटरीना कैफ ‘अग्निपथ’ के एह गीत पर ‘शीला की जवानी’ से बढ़िया काम कर देखवले बाड़ी. निर्देशक करन मल्होत्रा के कहना बा कि कैटरीना एह गीत का साथ पूरा न्याय कइले बाड़ी.
- अभिनेता से फिल्मकार बन रजत कपूर अपना नया फिल्म ‘आंखों देखी’ खातिर हीरोइन के खोज ट्विटर का जरिए करत बाड़े.
- गंगा किनारे वाला छोरा अमिताभ बच्चन के मराठी समाचार पत्र ‘महाराष्ट्रीयन ऑफ द ईयर’ पुरस्कार से सम्मानित कइले बावे.
खेल के खबर
- बिग बैश लीग मैच में मार्श की तूफानी पारी का बदौलत पर्थ स्कॉचर्स मेलबर्न रेनेगेड्स के 8 विकेट से हरा दिहलसि.
- गोल्ड कोस्ट के ग्रिफिथ विश्वविद्यालय के शोधकर्ता निकोलस रोड अपना शोध में कहले बाड़न कि सचिन तेंदुलकर हर लिहाज से डोनाल्ड ब्रैडमैन से बेहतर बल्लेबाज हउवें. एहसे ढेर दिन से चलत आवत बहस फेर जी उठल बा.
- ऑफ स्पिनर हरभजन सिंह आस्ट्रेलिया दौरा का खातिर ना चुनइलन त ओहसे का. अब ऊ कलर्स चैनल पर प्रसारित होखे वाला कुश्ती से जुड़ल कार्यक्रम ‘रिंग का किंग’ में चैनल के सद्भावना राजदूत के तौर पर नजर अइहें.
- आस्ट्रेलिया के पूर्व लेग स्पिनर शेन वार्न के कांस्य प्रतिमा के अनावरण बियफे का दिने मेलबर्न क्रिकेट मैदान के बाहर कइल गइल.
- स्पेनिश फुटबाल लीग में खेले वाला प्रमुख क्लब विलारियल कोच जुआन कार्लोस गारिडो के बर्खास्त कर दिहले बा.
- आस्ट्रेलिया के महान स्पिन गेंदबाज शेन वार्न के मानना बा कि चार मैचन के टेस्ट श्रृंखला में भारतीय टीम के सफलता ओकरा तेज गेंदबाजन के फिटनेस परनिर्भर बा.
- अपना खातिर भारत रत्न माँगे खातिर शतरंज के विश्व चैंपियन विश्वनाथन आनंद कवनो तरह के लाबिंग ना करीहें ना ही केहु दोसरा के समर्थनकरीहें.
- क्रिकेट आस्ट्रेलिया आपन टेस्ट विकेटकीपर रहल रोडनी मार्श के देश में काम करत सगरी कोचन के कोच बहाल कइले बा.
bho_Deva hun_Latn bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva